SKRIFTLIG FORESPØRGSEL P-2693/99

af Lucio Manisco (GUE/NGL) til Rådet

(3. januar 2000)

Om: Den Russiske Føderations ultimatum til Grozny

Den Russiske Føderations militære og politiske myndigheders brutale ultimatum til de 50.000 indbyggere og til modstandsgrupperne i Grozny er blevet modtaget med afsky verden over, mens formandskabet for Den Europæiske Union, den højtstående repræsentant for den fælles udenrigs- og sikkerhedspolitik og Kommissionen kun har givet udtryk for misbilligelse og bekymring, fremsat advarsler og udtalt, at man vil undersøge, om der eventuelt skal træffes modforanstaltninger.

De ændringer i ultimatummet, som de russiske myndigheder gav meddelelse om den 7. december, ændrer ikke noget ved truslen om at tilintetgøre i titusindvis af civile, hvis evakuering under bombardementerne er en komplet umulighed.

Mener Rådet ikke, at det i stedet for ord bør skride til handling og midlertidigt, men straks, suspendere partnerskabs- og samarbejdsaftalerne med Moskva samt enhver form for direkte og indirekte bistand til Den Russiske Føderation?

Svar

(13. marts 2000)

Det Europæiske Råd fordømte på mødet den 10.-11. december i Helsingfors på det kraftigste de intense bombardementer af tjetjenske byer, truslen mod beboerne i Grozny og det ultimatum, som den russiske miltære ledelse har stillet.

På baggrund af situationen i Tjetjenien besluttede Det Europæiske Råd, at gennemførelsen af den fælles strategi over for Rusland skal tages op til fornyet overvejelse, at partnerskabs- og samarbejdsaftalen skal suspenderes delvist, og at handelsbestemmelserne skal anvendes strengt. Med hensyn til Tacis -programmet anmodede Det Europæiske Råd budgetmyndigheden om at overveje at overføre nogle midler fra Tacis til humanitær bistand. Endvidere bør finansieringen over 2000-budgettet begrænses til prioriterede områder, herunder menneskerettigheder, retsstatsprincippet, støtte til civilsamfundet og nuklear sikkerhed.

Den Europæiske Union har som bekendt en stærk interesse i mange af samarbejdsprogrammerne inden for den fælles strategi og partnerskabs- og samarbejdsaftalen, f.eks. nuklear sikkerhed, nedrustning og ikke-spredning samt opbygning af demokratiske institutioner og civilsamfundet.

Disse afgørelser, som Det Europæiske Råd har truffet, blev meddelt Rusland i en skrivelse fra premierminister Lipponen og generalsekretær/højtstående repræsentant Solana til premierminister Putin den 11. december. På samlingen den 24. januar 2000 opfordrede Rådet (almindelige anliggender) Kommissionen til at ændre Tacis 2000-programmets sigte til at omfatte nøgleområder, der direkte fremmer demokratiske værdier, og at overføre de midler, der ikke er indgået forpligtelser for, til humanitær hjælp, at fremme etableringen af netværker i civilsamfundet samt at undlade af planlægge yderligere GSP-præferencer for Rusland eventuelt skal udvides. Rådet udtrykte også bekymring over det stigende antal handelstvister som følge af, at Rusland overtræder partner- og samarbejdsaftalen samt sektoraftaler og noterede sig, at Kommissionen påtænker at foreslå modforanstaltninger mod den russiske afgift på eksport af skrot og jern. Det opfordrede Kommissionen til at fremskynde lignende aktioner på andre områder af interesse for EU.